google/wiki40b huggingface dataset:
יאן גהל

יאן גהל (בדנית: Jan Gehl; נולד ב-1936) הוא אדריכל ומתכנן ערים דני, אשר בולט בעבודתו אשר שמה דגש בשיפור חיי הולך הרגל העירוני והמרחב העירוני.
גהל קיבל את התואר השני שלו בארכיטקטורה בקופנהגן, מהאקדמיה הדנית המלכותית לאמנויות יפות, בשנת 1960, ועסק בתכנון אדריכלי בין 1960 ל-1966, אז קיבל מלגה למחקר אודות "לימודים אודות המרחב והשימוש של חללים ציבוריים".
גהל הוא מרצה אורח בקנדה, בארצות הברית, במקסיקו, באוסטרליה, בבלגיה, בגרמניה, בפולין ובנורווגיה, והוא הבעלים של משרד ייעוץ תכנוני בנושאי תכנון עירוני.
לזכותו של גהל מוכר הרעיון של יצירת המדרחוב הראשון בעולם, מרחב עירוני מרכזי נטול תנועת כלי-רכב ממונעים. הרעיון, אשר בתחילה התקבל בתמיהה, התגלה כמוצלח ומאז אומץ בערים רבות ברחבי העולם.
העיר הראשונה שיישמה רעיון זה הייתה קופנהגן בשנת 1962, ברחוב הקניות הראשי שלה סטרוגט, שהוא גם המדרחוב הארוך באירופה.
Damages

ליהוק

כאשר יוצרי הסדרה פנו לרשת "FX" לבקשת אישור הסדרה, מנהל הערוץ הציע להם את גלן קלוז בתור הדמות הראשית. הוא הציע אותה עקב משחקה המוצלח במשך עונה אחת בסדרה "המגן", וגם בגלל התעניינותה בתפקיד ראשי בסדרת טלוויזיה. אחרי שלוש שעות של פגישה עם קלוז, היא שוכנעה לקחת את התפקיד והיא התרשמה עמוקות מהדמות שהיא הייתה עתידה לגלם. לתפקיד המיליונר המושחת, ארתור פרובישר, המפיקים בחרו את טד דנסון בגלל תפקידו בסרט "The Onion Field" משנת 1979. לאחר שדנסון שמע שקלוז עתידה לגלם את הדמות הראשית, הוא הסכים בהתלהבות.
התפקידים הקשים ביותר לליהוק היו של הדמויות דייוויד וקייטי קונר. נח בין שגילם את דייוויד אמר שהאודישן הראשון היה גרוע, אך ניתנה לו הזדמנות שנייה והוא הצליח. כשהשחקנית הבריטית אנסטסיה גריפית' נבחנה לתפקיד, המפיקים היססו ללהק אותה מפני שכבר הייתה להם בצוות השחקנים שחקנית אוסטרלית (רוז בירן). אך גריפית' שיכנעה אותם כשהיא דיברה איתם במבטא אמריקאי. למרות שדמותה יועדה רק לשלושה פרקים, המפיקים החליטו שדמותה תמשיך לעוד כמה פרקים.

עלילת העונה הראשונה

סצנת הפתיחה מתחילה במה שנראה הסוף; אלן פארסונס רצה ברחובות ניו יורק חצי ערומה ומלאה בדם. היא מגיעה לדירתה ומוצאת את ארוסה מת בשירותים. מאוחר יותר, היא נעצרת על ידי המשטרה. אז, העלילה חוזרת שישה חודשים אחורה, בזמן שאלן מסרבת לעבודה של הוליס ניי, והיא מקבלת עבודה אצל פטי יוז למורת רוחו של ניי. במהרה אלן מוצאת את עצמה שקועה בעבודה בתיק שפטי בחרה; תביעת מיליונר ששיקר לעובדיו וכך הם איבדו את כל חסכונותיהם. אלן שוקעת לתוך התיק עקב עניינה האישי בתיק (גיסתה הייתה העדה המרכזית בתיק). במהלך העונה, יחסיהם של אלן ודייוויד מתערערים עד שאלן מפוטרת על ידי פטי מהעבודה, אך היא ממשיכה לעזור לה לפתור את התיק. במהלך ההבזקים מהעתיד, נחשף שניסו להתנקש באלן ורק בסוף העונה מתברר שפטי שלחה את המתנקש אליה. בסוף העונה, התיק נפתר וארתור פרובישר מפסיד סכומים רבים מכספו.

מועמדויות ופרסים

בטקס פרסי האמי ב-2008 הסדרה הייתה מועמדת בחמש קטגוריות; הכתיבה הטובה ביותר, הבימוי לפרק הפיילוט הטוב ביותר, השחקנית הראשית הטובה ביותר (גלן קלוז) ושתי מועמדויות לשחקן המשנה הטוב ביותר (זליקו איבנק וטד דנסון). קלוז ואיבנק זכו בקטגוריות שלהם. באותה שנה, בטקס פרסי גלובוס הזהב הסדרה הייתה מועמדת בארבע קטגוריות; סדרת הטלוויזיה הטובה ביותר, השחקנית הטובה ביותר (גלן קלוז), שחקנית המשנה הטובה ביותר ושחקן המשנה הטוב ביותר. קלוז זכתה בפרס. בטקס האמי ב-2009 השחקנים טייט דונובן, ויליאם הרט, רוז בירן וגלן קלוז התמודדו לפרס אמי, אך רק קלוז זכתה בפרס פעם שנייה ברציפות. ב-2010 הסדרה צברה כמה מועמדויות לאמי שביניהם מועמדות לשחקנית הראשית הטובה ביותר (קלוז), שחקנית המשנה הטובה ביותר (בירן) ושחקן המשנה הטוב ביותר (שורט).

רייטינג

הרייטינג של הפיילוט היה 3.7 מיליון צופים ו-5.1 מיליון צופים עם השידור החוזר באותו ערב, מה שהפך את התוכנית לנצפית ביותר באותו ערב בכבלים. במהלך העונה הראשונה הרייטינג ירד ובסיום העונה הוא עמד על 1.4 מיליון צופים. פרק הפתיחה של העונה השנייה עמד על 1.7 מיליון צופים, למרות הזכייה המוקדמת של הסדרה בפרס אמי ובפרס גלובוס הזהב. למרות הרייטינג הנמוך הסדרה חזרה לעונה שלישית, שבפרק תחילתה צפו פחות מ-1.5 מיליון צופים.
ניקי בלונסקי

ביוגרפיה

בלונסקי נולדה בגרייט נק שבמחוז נסאו בלונג איילנד. אביה הוא יהודי, אך בלונסקי גדלה כקתולית, כמו אמהּ. אמה קרן (בעבר סמג'ה) היא עוזרת בית ספר, ואביה קרל הוא עובד עירייה. בלונסקי סיימה את בית הספר התיכון ביוני 2005. היא הייתה פעילה בספרייה המקומית ועבדה בחנות גלידה, לפני שהתחילה את עבודתה כשחקנית ב"היירספריי".
ב-2007 לוהקה בלונסקי לתפקיד טרייסי טורנבלד בסרט היירספריי. ב-2008 שיחקה בסרט הטלוויזיה "גדולה כמו מלכה" בתפקיד מגי בייקר. ב-2009 התארחה בפרק בסדרה "בטי". ב-2010 החלה לככב בתפקיד הראשי בסדרת הטלוויזיה "Huge".
השתתפה בקומדיה מחכים לנצח, שיצאה לאקרנים ב-2011.
רכב מיושן

רכב מיושן (באנגלית: Obsolete vehicle) מוגדר במדינת ישראל ככלי רכב שבמועד חידוש רישיונו מלאו לו 19 שנים מיום ייצורו (מלבד: טרקטור וגרור).
אוטובוס - במועד חידוש רישיונו מלאו לו 15 שנה משנת ייצורו.
מונית -  במועד חידוש רישיונה מלאו לה 10 שנה משנת ייצורה.
"רכב מיושן" כולל רכב פרטי מכל סוג (משפחתי, סטיישן) רכב מסחרי, רכב שטח, אופנוע.

בארצות הברית ובריטניה

מכונית קלאסית  היא מכונית ישנה יותר, ההגדרה המדויקת משתנה ברחבי העולם. הנושא המשותף הוא של מכונית ישנה יותר עם עניין היסטורי מספיק להיות רכב אספנות ושווה שמירה או שחזור.
לאחר מלחמת העולם השנייה "מכוניות קלאסיות" אינן מוגדרות במדויק והמונח מוחל לעיתים קרובות על כל רכב ישן יותר.
מבחינה משפטית, לרוב המדינות יש כללים מבוססי זמן להגדרת רכב "היסטורי" או "קלאסי" למטרות כגון רישום רכב עתיק. לדוגמה, מדינת מרילנד (בארצות הברית) מגדירה כלי רכב היסטוריים כגיל 20 שנה ומעלה, והם "לא השתנו באופן משמעותי, שופצו או יוצרו מחדש מהעיצוב המקורי של היצרנים"  ואילו וירג'יניה המערבית מגדירה כלי רכב המיוצרים לפחות 25 שנים. 
מועדון הרכב העתיק של אמריקה (AACA) מזהה "כלי רכב ממונעים בני 25 ומעלה, שנבנו במפעלים ועוצבו במיוחד ומיוצרים לשימוש בתחבורה ציבורית בכבישים ובכבישים המהירים".
בבריטניה אין הגדרה קבועה של מכונית קלאסית. המונח קלאסיקה מודרנית (Youngtimer) מתייחס לכלי רכב שגילם בין 15-25 שנה. המונח הגרמני Youngtimer מתאר מכוניות ישנות אשר עדיין לא הפכו למכוניות "עתיקות" קלאסיות.
אוססונה

היסטוריה

בעונות 1934/1935, 1935/1936 הגיעה לחצי גמר הגביע הספרדי והפסידה לקבוצות סביליה וברצלונה בהתאמה. בעונות 1987/1988, 2002/2003 הגיעה לחצי גמר הגביע הספרדי והפסידה לקבוצות ברצלונה ורקראטיבו ולבה בהתאמה. בעונת 2004/2005 הגיעה לגמר הגביע הספרדי והפסידה לקבוצת ריאל בטיס. בסיום עונת 2013/2014 ירדה הקבוצה לליגה הספרדית השנייה. שנתיים מאוחר יותר שבה הקבוצה לליגה הספרדית הראשונה. בסיום עונת 2016/17 ירדה לליגה השנייה בספרד. בעונת 2018/2019 הקבוצה זכתה בליגה השנייה והעפילה ללה ליגה.

הופעות באירופה

בעונת 1985/1986 השתתפה הקבוצה לראשונה במפעל אירופי כלשהו, בגביע אופ"א, אז גברה בסיבוב הראשון על קבוצת גלאזגו ריינג'רס מסקוטלנד אך הפסידה בסיבוב השני לקבוצת זולטה ורכם מבלגיה והודחה מהמפעל. לאחר מספר עונות עם המאמן פדרו מריה סבלסה, בעונת 1991/1992 שיחקה הקבוצה פעם נוספת בגביע אופ"א, תוך שהיא גוברת בסיבוב הראשון על קבוצת סלביה סופיה מבולגריה ועל קבוצת שטוטגרט הגרמנית בסיבוב השני אך הפסידה לבסוף לאייאקס אמסטרדם מהולנד בסיבוב השלישי והודחה מהמפעל.
בעונת 2006/2007 הצליחה אוססונה להגיע עד לחצי גמר גביע אופ"א, בו הודחה על ידי הקבוצה שעתידה לזכות בטורניר, סביליה.
אבינועם ערמוני

אבינעם (אבי) ערמוני (נולד ב-4 ביולי 1946) הוא מנהל ופעיל ציבור ישראלי. שימש, בין היתר, כיועצו של טדי קולק בראשות עיריית ירושלים, סגן נשיא האוניברסיטה העברית, מנכ"ל הקרן החדשה לישראל ומנכ"ל בית התפוצות.

ביוגרפיה

ערמוני נולד וגדל בירושלים. סיים את לימודיו בגימנסיה העברית רחביה. את שרותו הצבאי עשה בגדוד 890 בחטיבת הצנחנים, ועם שחרורו החל את לימודיו בפקולטה למשפטים באוניברסיטה העברית.
במהלך לימודיו הצטרף לשורות משטרת ישראל וסיים בהצטיינות קורס קציני משטרה. שירת במשטרת ישראל במספר תפקידים, ובהם דובר המחוז הדרומי ועוזר ראש אג"מ. בשנת 1976 סיים את שירותו במשטרה ופנה לעסקים פרטיים. בין השנים 1986–1990 שימש כיועצו של ראש עיריית ירושלים, טדי קולק, לענייני שכונות. בשנת 1990 זכה במלגת לימודים מטעם קרן וקסנר, "Wexner Israel Fellowship Program", ונשלח ללימודי תואר שני במנהל ציבורי בבית הספר לממשל על שם קנדי באוניברסיטת הרווארד בארצות הברית.
עם שובו לארץ, בשנת 1991, נבחר לשמש כמנכ"ל הקרן החדשה לישראל וכהן בתפקיד עד שנת 1997. בתקופת כהונתו התפתחה הקרן החדשה לישראל לארגון המוביל בתחומו, והגדיל את הכנסותיה מ-5 מיליון דולר לשנה עד ל-17 מיליון דולר בשנה. 
בשנת 1997 ייסד את עמותת "ידיד - מרכזי זכויות בקהילה", עם אופיר כץ ושרי רבקין. מטרתה המוצהרת היא לפעול "למען תמיכה והעצמת שכבות חלשות בחברה הישראלית והגברת הסולידריות החברתית". בשנת 2004 עמותת ידיד נכללה בין מקבלי אות המופת על פעילות חברתית, של המכללה האקדמית ספיר.
בשנת 2003 מונה לתפקיד סגן נשיא האוניברסיטה העברית לקשרי חוץ וכיהן בתפקיד ארבע שנים. עם פרישתו נבחר לשמש כיו"ר הדירקטוריון של החברה למתנ"סים, תפקיד בו כיהן עד שנת 2010.
בין השנים 2009–2012 כיהן כמנכ"ל בית התפוצות - מוזיאון העם היהודי, עמד בראש הרפורמה שהפכה מוסד זה לאתר מורשת ולמוזיאון תוסס ורווחי. בין הישגיו החשובים של ערמוני כמנכ"ל בית-התפוצות: גידול משמעותי בפעילותו של המוזיאון בתחומי החינוך, התערוכות וגידול במספר המבקרים, שעמד בסוף 2011 על 200 אלף איש; הקמתן מחדש של אגודות ידידים בארץ, בארצות הברית ובאירופה; גיוס משאבים והשלמת תוכנית הבנייה של המוזיאון החדש על ידי המעצב האמריקאי פטריק גלגר; סיום סכסוך עבודה ממושך וחתימה על הסכם עם העובדים, המבטיח שקט תעשייתי ויציבות תעסוקתית לעובדי המוזיאון.
בשנים 2013–2016 שימש יו"ר הוועד המנהל של עמותת "מידות".
משנת 2015 משמש כחבר במועצה הציבורית של המכון החרדי למחקרי מדיניות.
בשנת 2016 היה אחד המייסדים של עמותת המיזם למיגור העישון.
משנת 2016 מכהן כיו"ר הוועד המנהל של המכללה האקדמית תל אביב יפו.
במסגרת פעילויותיו במהלך השנים שימש אבינועם ערמוני בתפקידים נוספים, בהם: יו"ר הוועד המנהל של תיאטרון החאן, יו"ר הוועד המנהל של המרכז לטיפוח יזמות (מט"י), חבר הוועד המנהל של המרכז להעצמת האזרח, מנהל קרן משפחת גילה, יועץ לקרן אדמונד ג. ספרא ועוד.
אבינעם ערמוני מתגורר במושב רמת רזיאל שבהרי ירושלים. הוא נשוי ואב לשלושה.
ג'מיימה סומגונג

ביוגרפיה

סומגונג נולדה וגדלה במחוז ננדי בקניה.

2006

במרתון לאס וגאס שנערך בשנת 2006 היא זכתה במדליית זהב בתוצאה של 2:35:12 שעות.

2012

במרתון בוסטון שנערך ב-16 באפריל 2012 היא זכתה במדליית כסף בתוצאה של 2:31:52 שעות, שתי שניות בלבד אחרי בת ארצה שרון צ'רופ (2:31:50 שעות) ולפני בת ארצה ג'ורג'ינה רונו (2:33:09 שעות).

2013

במרתון רוטרדם שנערך ב-14 באפריל 2013 זכתה סומגונג במדליית זהב בתוצאה של 2:23:27 שעות. במרתון שיקגו שנערך ב-13 באוקטובר היא זכתה במדליית כסף בשיא אישי חדש של 2:20:48 שעות, אחרי בת ארצה ריטה ג'פטו (2:19:57 שעות).

2014

במרתון בוסטון שנערך ב-12 באפריל 2014 זכתה סומגונג במדליית ארד בשיא אישי חדש של 2:20:41 שעות. במרתון ניו יורק שנערך ב-2 בנובמבר היא זכתה במדליית כסף בתוצאה של 2:25:10 שעות, 3 שניות אחרי בת ארצה מרי קייטני (2:25:07 שעות).

אלופה אולימפית

במרתון לונדון שנערך ב-24 באפריל 2016 זכתה סומגונג בתוצאה של 2:22:58 שעות, וכל זאת למרות שנפלה לקראת סיום הריצה, אך סיימה בפיניש חזק לפני טיגיסט טופה מאתיופיה (2:23:03 שעות) ובת ארצה פלורנס קיפלאגט (2:23:39 שעות). ב-14 באוגוסט היא זכתה במדליית זהב באולימפיאדת ריו דה ז'ניירו בריצת מרתון בתוצאה של 2:24:04 שעות, לפני יוניס קירווה מבחריין (2:24:13 שעות) ומארה דיבאבה מאתיופיה (2:24:30 שעות) ובכך הייתה לקנייתית הראשונה שזכתה במדליית זהב אולימפית בריצה זו.

שימוש באימרוץ

ב-6 באפריל 2017 נמצאה סומגונג חיובית לאריתרופואטין (EPO) ומאחר וכבר נמצאה חיובית בשנת 2012 לפרדניזון היא קיבלה עונש הרחקה מתחרויות ל-4 שנים.
מורן ברק

ד"ר מורן ברק (נולדה ב-1973) היא עיתונאית ושדרנית ספורט ישראלית ומהנשים הבולטות בתקשורת הספורט בישראל.

ביוגרפיה

ברק נולדה ב-1973 בקיבוץ סאסא. כחמישה חודשים לאחר שנולדה נהרג אביה במהלך הפגזה של הצבא הסורי במלחמת ההתשה במובלעת הסורית שהתנהלה לאחר מלחמת יום הכיפורים.
בנעוריה הייתה ברק שחקנית כדורסל, ולאחר מכן עבדה מספר שנים כמאמנת כדורסל. את שירותה בצה"ל עשתה ברק בגלי צה"ל. בקיאותה בתחום הספורט הקנתה לה את תפקיד כתבת הספורט של התחנה הצבאית ועורכת חדשות הספורט בה. בשנים אלו באה במגע במסגרת תפקידה עם אנשי ערוץ הספורט, שהיה באותה תקופה בחיתוליו, ואלה הציעו לה להצטרף לצוות הערוץ לאחר שחרורה מצה"ל. ב-1998 נמנתה ברק עם צוות המקימים של התוכנית "חדשות הספורט" בערוץ, והחלה לשמש שדרנית במשחקי כדורסל המשודרים בו. את תפקיד השדרנית בערוץ היא ממלאת עד היום, למעט הפסקה בת מספר שנים בתחילת שנות האלפיים, בעקבות סירובה להמתין במגרש כדי להעביר דיווח חדשותי למהדורה היומית.
עם עזיבתה את ערוץ הספורט הצטרפה ברק לחדשות 10, שם שימשה מגישת פינת הספורט במהדורה המרכזית. לאחר שיושרו ההדורים עם ערוץ הספורט, חזרה ברק, במקביל לעבודתה בחדשות 10, לשדר משחקי כדורסל בערוץ הספורט, רוב השנים לצד הפרשן אביב לביא, וכן משחקי ליגות תיכונים בכדורסל, בכדוריד ובכדורעף בטלוויזיה החינוכית.
בשנת 2011 מונתה ברק לעורכת הראשית של מהדורות חדשות הספורט, תפקיד שאותו מילאה עד שנת 2014, עת ביקשה לסיים את תפקידה ולהקדיש את זמנה להתמחות לאחר שסיימה את לימודי הרפואה באוניברסיטת תל אביב.
בין השנים 2007–2011 ניהלה ברק את הפרויקט לקידום ספורט הנשים בישראל "אתנה".
ברק חיה עם בת זוג ולהן תאומות.
הפועל הוד השרון (שחייה)

הפועל הוד השרון היא אגודת שחייה ישראלית מהוד השרון.
האגודה נוסדה בשנת 2005 ומאז מנוהלת על ידי העמותה לקידום הספורט בהוד השרון. מאז התבססה בין עשר האגודות הטובות בישראל. בין השחיינים הידועים של המועדון ניתן למנות את:
בוגרים: אלון שמי, אסף פרבר, מיכל ליברמן, גל נבו (בעבר).
נוער: גל גרומי, שחר מסילתי, סיון שטרנפלד, נטע אלקון לב, פלג לביא, נטע בר יוסף, אורין גבלן. בגיל הנוער ( 14-18 ) האגודה מצליחה מאוד ונמצאת ב־5 המקומות הראשונים בארץ.
האגודה מתאמנת בבריכות: אלפי מנשה, כוכב יאיר, וגלי רון בהוד השרון.
בין מאמני האגודה ניתן למנות את: זוהר גלילי (שיאן ישראל לשעבר), ניקיטה שקילנקו (אלוף ישראל), עדינה פאור ודניאלה מנור.
מו יאן

ביוגרפיה

מו יאן נולד ב-1956 במחוז שאנדונג שבצפון-מזרח סין, למשפחת איכרים. הוא נטש את לימודיו בזמן מהפכת התרבות והחל לעבוד במפעל המייצר שמן. בגיל עשרים הוא התגייס לצבא השחרור העממי. כמו סופר סיני אחר יאן ליין-קה גם מו יאן בהיותו חייל הצטרף למחלקת התעמולה של הצבא ושם התנסה לראשונה בכתיבה, ובשנת 1981 פורסם הרומן הראשון שלו, "גשם שוטף בליל אביב". ב-1984 קיבל משרת הוראה במחלקה לספרות באקדמיית התרבות של צבא סין.

יצירתו

מו יאן הוא קומוניסט בדעותיו אך גם פתוח במידה מסוימת לדעות מערביות. שם ספרו, "דורה אדומה", מרמז לדגן בשם דורה אדומה (גיבורי הרומן ניזונים ממנו, שותים יין העשוי ממנו, מסתתרים באמצעותו מפני היפנים ועוד), ובנוסף הצבע האדום מזוהה עם הקומוניזם, דבר שמאפיין את רוח הרומן. 
יצירותיו של מו יאן הן בעיקר פרשנות חברתית והיסטורית. כדוגמת סופר סיני מודרני אחר, סו טונג, גם מו יאן מרבה להציג בפירוט תיאורי זוועה, ואכזריות קיצונית כחלק מהריאליזם הסוציאליסטי נוסח מקסים גורקי. מו יאן מושפע בכתיבתו מלו שון, שנחשב לאחד ממייסדי הספרות הסינית המודרנית, ומהסופר גבריאל גרסיה מרקס.
בניין המזכירות של האומות המאוחדות

היסטוריה

טקס הנחת אבן הפינה לבניין המזכירות התקיים ב-14 בספטמבר 1948. קונסורציום של ארבע חברות קבלניות ממנהטן ומקווינס נבחר לבנות את בניין המזכירות, כחלק מחוזה בסך 30 מיליון דולר.
בניין המזכירות כולל 39 קומות והוא הושלם ב-1952. הבניין מקושר מצפון לבניין הכנסים, בו שוכנים העצרת הכללית ומועצת הביטחון, ולבניין הספרייה מדרום. בבניין המזכירות עובדים פקידים המופקדים על תפקידי הניהול של האו"ם, כולל הטיפול במטלות יומיומיות כמו כספים ותרגום. כחלק ממתחם האו"ם, הבניין כפוף להסכם בין האו"ם לבין המדינה המארחת, ארצות הברית.
בניין המזכירות של האו"ם שופץ החל ממאי 2010 ונפתח מחדש בשלבים. העובדים הראשונים נכנסו מחדש לבניין ביולי 2012.
ב-29 באוקטובר 2012 הוצפו המרתפים של המתחם של האו"ם בשל הוריקן סנדי, מה שגרם לסגירה של הבניין לשלושה ימים ולהעתקה של כמה מהמשרדים.
42 (בית ספר)

חדשנות חינוכית ודרכי למידה

ייחודיותו של 42 הוא בכך שבבית הספר אין מורים, ואין הוא מעניק תעודה או תואר כלשהו. התלמידים לומדים ממקורות דיגיטליים, באופן עצמאי ונעזרים האחד באחר.
בית הספר פתוח 24 שעות בימימה, שבעה ימים בשבוע. הלמידה מתקיימת במגוון דרכים חדשניות להוראה הכוללות למידת עמיתים ולמידה מבוססת פרויקטים - PBL.
בית הספר זכה לאישור של אנשים רבים מעמק הסיליקון, כולל אוון שפיגל, המייסד והמנכ"ל של סנאפצ'ט. קייבון בייקור, המייסד והמנכ"ל של פריסקופ, סטיוארט בטרפילד המייסד והמנכ"ל של סלאק, בריאן צ'סקי. המייסד והמנכ"ל של חברת Airbnb, טוני פאדל המייסד והמנכ"ל של מעבדות Nest של גוגל, ג'ק דורסי המייסד המשותף ומנכ"ל טוויטר.
בית הספר הוא ארגון ללא מטרות רווח והוא לגמרי בחינם, במימון המיליארדר חאבייר ניאל במאות מיליוני דולרים. כל הקניין הרוחני שייך לסטודנטים. "עמק הסיליקון 42" הוא הקמפוס האמריקני של 42, אשר מוגן כחברה ללא מטרות רווח לתועלת הציבור במדינת קליפורניה ונוצר ומומן על ידי אותו צוות מצרפת, בנוסף לשותפה חדשה, סטודנטית לשעבר ב-42 בפריז, בריטני ביר.
42 עמק הסיליקון נפתח בקיץ 2016 בפרמונט בקליפורניה באזור מפרץ סן פרנסיסקו.
שמו של 42 הוא התייחסות לספר המדע הבדיוני "מדריך הטרמפיסטים לגלקסיה" שכתב הסופר הבריטי דאגלס אדמס: בספר 42 נמצא התשובה לשאלת החיים האולטימטיבית, היקום והכל.
בנוסף לשני בתי הספר הרשמיים בפריס ובקליפורניה, אומץ מודל בית הספר בליון, ריימס, מולהאוס שבצרפת, כמו גם ברומניה, דרום אפריקה, אוקראינה, בולגריה, מולדובה,בלגיה, רוסיה, מרוקו, הולנד ופינלנד
בתמיכה של מייסדי 42.
משהד (מועצה מקומית)

היסטוריה

העיר משהד הוקמה על חורבות העיר המקראית גת חפר, אשר על פי המוזכר בספר מלכים ב יד הייתה עירו של יונה הנביא. גת חפר נחרבה אחרי תקופת בית שני. 
במאה ה-18 התיישבו במקום ערבים מוסלמים. 
קבר יונה הנביא מצוי כיום במתחם מסגד א-נבּי יונַס. 
זאב וילנאי כתב ב"מדריך הגליל", משנת 1954, כי קברו של הנביא יונה באתר ידוע מהמאה ה-4. בימי הביניים היו יהודים רבים מבקרים בו ומשתטחים על קברו. הנוסע רבי פתחיה מרגנסבורג בקר במקום בשנת 1180 וכתב על שומר הקבר: "וכשהיהודים באים הוא מקבל אותם בסבר פנים יפות, ואומר להם: יונה בן אמתי יהודי היה. לכך ראוי לכם לאכול משלו - ומאכיל הפירות ליהודים".]

אוכלוסייה

לפי נתוני הלשכה המרכזית לסטטיסטיקה (הלמ"ס) נכון לסוף 2017, מתגוררים במשהד 8,091 תושבים (מקום 179 בדירוג רשויות מקומיות בישראל). האוכלוסייה גדלה בקצב גידול שנתי של ‎1.8%‏.   לפי נתוני הלמ"ס נכון לסוף 2016, למשהד דירוג של 2 מתוך 10, במדד חברתי-כלכלי - אשכול לשנת 2015. אחוז הזכאים לתעודת בגרות מבין תלמידי כיתות י"ב בשנת ה'תשע"ו (2015-‏2016) היה 67.3%. השכר החודשי הממוצע של שכיר במשך שנת סוף 2015 היה 5,305 ש"ח (ממוצע ארצי: 8,868 ש"ח).
Highway Star

היסטוריה

הלחנת השיר וכתיבת המילים נוצרו בעת שחברי הלהקה נסעו באוטובוס בדרכם לפורטסמות', כאשר עיתונאי ניגש אליהם והתעניין כיצד הם כותבים שירים. לצורך הדגמה, תפס ריצ'י בלקמור את הגיטרה והחל לנגן ריף רנדומלי סביב התו "סול" שוב ושוב, ואילו איאן גילן ניסה לאלתר מילים. התוצאה של האלתור הספונטני מצאה חן בעיניהם, ועוד באותו הלילה ביצעה הלהקה את השיר מעל במה. השיר הוקלט במרץ, והופיע לראשונה כשיר הפותח את האלבום Machine Head, ומבוצע מאז באופן קבוע בהופעותיה החיות.
השיר הוקלט לראשונה בביצוע חי בהופעה בגרמניה ונכלל באלבום ההופעה החיה History, Hits & Highlights '68–'76 שיצא לאור ב-2009. הגרסה הידועה ביותר לשיר שבוצע על במה היא בהופעתה של הלהקה ביפן ב-1972 שנכלל באלבומם המפורסם Made in Japan.

מבנה השיר

השיר נפתח ב-35 השניות הראשונות בנגינה לסירוגין של גיטרה וגיטרה בס, שלאחריו נפתח הריף של השיר. לאחר ששתי פסקאות השיר מושרים על ידי איאן גילן, פותח ג'ון לורד בסולו עוגב המושפע מלחניו הקלאסיים של המלחין יוהאן סבסטיאן באך. מיד לאחר שגילן מסיים פסקת שירה נוספת, פוצח ריצ'י בלקמור בסולו הגיטרה המפורסם שלו שנמשך לאורך של דקה ועשרים שניות. הסולו נחשב אחד מהידועים ביותר של להקת "דיפ פרפל". מגזין "Guitar World" דירג את הסולו במקום ה-15 ברשימת "100 הסולואים הטובים בכל הזמנים".

גרסאות כיסוי

במשך השנים, זכה השיר לאינספור גרסאות כיסוי שבוצעו על ידי אמנים רבים ברחבי העולם, ביניהם: פיית' נו מור, אלטר ברידג', דרים ת'יאטר, Do As Infinity ועוד רבים. בנוסף לזאת, מופיע השיר בסדרות טלוויזיה וסרטים רבים.
נייג'ל איימוס

ביוגרפיה

באליפות אפריקה לנוער שנערכה במאי 2011, זכה איימוס במדליית ארד בריצת 800 מטר בתוצאה של 1:47.38 דקות. חודשיים לאחר מכן, באליפות העולם לקדטים, קבע בחצי גמר ריצת 800 המטרים תוצאה של 1:48.54 דקות, סיים במקום הראשון במקצה, ועלה לגמר מהמקום השלישי. בגמר קבע שיא אישי חדש של 1:47.28 וסיים במקום החמישי. בחודש ספטמבר, במשחקי חבר העמים הבריטי לנוער, זכה במדליית ארד בריצת 800 מטר, בתוצאה של 1:51.07 דקות.

2012

באליפות דרום אפריקה הפתוחה שנערכה במאי, זכה איימוס במדליית זהב בריצת 800 מטר בשיא אישי חדש של 1:46.21 דקות. חודש לאחר מכן, בתחרות שנערכה בגרמניה, ניצח בריצת 800 מטר בשיא אישי חדש של 1:43.11 דקות. בחודש יולי, באליפות העולם לנוער שנערכה בברצלונה, זכה איימוס במדליית זהב בריצת 800 מטר, בתוצאה של 1:43.79 דקות, המהווה שיא אליפות חדש.

מדליה אולימפית

חודש לאחר מכן, באולימפיאדת לונדון, זכה איימוס במדליית הכסף בריצת 800 מטר בשיא עולם חדש לנוער של 1:41.73 דקות, לפני מוחמד אמאן האתיופי (1:43.20 דקות) ואחרי דייוויד רודישה הקנייתי, שקבע שיא עולם חדש של 1:40.91 דקות.
מזוודה

מזוודה היא תיק המשמש אדם נוסע לאחסון זמני של כבודה (חפצים הנלקחים לנסיעה, כגון בגדים וכלי רחצה). 
במטוסים ואוטובוסים נהוג לאחסן את המזוודות בתא המטען, ופעמים רבות נדרש לעבור בידוק ביטחוני בטרם מסירת הכבודה.

מבנה המזוודה

המזוודה בנויה לרוב בצורת תיבה בגדלים שונים. אך כיום, המזוודה נמכרת בצורות שונות ועשויה ממגוון חומרים כגון: עור, מתכת, פלסטיק וטקסטיל. לרוב, למזוודה ידית קטנה לצורך החזקתה ביד, ולעיתים מתווספות למזוודה גם כתפיות לנשיאה על הכתף או גלגלים לנוחות המשתמש. 
לרוב המזוודה נסגרת על ידי רוכסן, שניתן לסגור על ידי מנעול חיצוני.
מארס (חברה)

היסטוריה

פרנק מארס, מייסד החברה, מכר ממתקים עוד בגיל 19. בשנת 1911, הקים עם אשתו השנייה את חברת מארס בוושינגטון, ונחל כישלון חרוץ. בשנת 1920 חזר למדינת הולדתו מיניסוטה והקים את החברה בפעם השנייה במיניאפוליס. בשנת 1923, בנו של פרנק מארס, פורסט מארס, ייצר בהשראת מילקשייק את חטיף המילקי וואי, שהפך לרב מכר. בשנת 1929 העביר את החברה לשיקגו, שבאילינוי. בשנת 1932 השיק פורסט מארס בממלכה המאוחדת את החטיף מארס.
נורדאוסטלנדט

היסטוריה

ציידי ניבנתים אנגלים גילו את נורדאוסטלנדט כאשר חלפו ליד הנקודה הדרומית שלו ב-1617. התגלית צוינה במפות כבר בשנת 1625 בהן האי נקרא בשם "אי סר תומאס סמיית'" (Sir Thomas Smyth's Iland). במפה הולנדית משנת 1662 מסומן האי בשם "הארץ המזרחית" (Oostlandt) ובמפה שיצאה שנה לאחר מכן מסומן האי כאשר חופיו משורטטים בצורה מדויקת יותר וניתן לראות בה את חופיו המערביים והצפוניים, כשהאחרונים מופרדים משבעת האיים (Sjuøyane). מפה הולנדית משנת 1710 הייתה הראשונה להציג את האי בצורה מדויקת ובה הוא נקרא בשם "הארץ הצפון-מזרחית" (Het Noord Ooster Land).

גאולוגיה

מקורותיהם של טיפוסי הסלעים בנורדאוסטלנדט מגיעים מתקופות גאולוגיות שונות. חלקו הצפוני של האי בנוי מסלעים גבישיים כמו: שיש, קוורציט, צפחה, גנייס וגרניט. מזרחה לפיורד לידי פרנקלין (Lady Franklinfjorden) ולפיורד דובה (Duvefjorden) המסלע הוא ממקור געשי. מזרחה ודרומה לפיורד ריפ (Rijpfjorden) סלע היסוד עשוי מגרניט אדום. גרניט זה עשוי מגרגרים בינוניים. הוא מכיל מוסקוביט, ביוטיט, קוורץ, פלגיוקלז ואורתוקלז. הסלעים מתוארכים לתקופת הסילור המאוחרת.
סלעי גברו דיאבז מרובדים מתקופת הסילור נמצאים בכף לאורה (Kapp Laura) שבנקודה המזרחית ביותר בנורדאוסטלנדט, וכן על האי סטורויה (Storøya) ובחלקו המזרחי של האי קויטויה (Kvitøya). בקצהו הדרומי של קויטויה הסלעים השכיחים ביותר הם גרניט וגנייס. בקצהו המזרחי של קרחון אוסטפונה (Austfonna) ניתן לראות ארבעה דורות של סלעים: גנייס, אמפיבוליט, גרניט אפור וגרניט ורוד. דרומה לפיורד והלנברג (Wahlenbergfjorden) יש שטח גדול של סלעי משקע, בעיקר אבן גיר ודולומיט מתור הקרבון ומתור הפרם. הסלעים הצעירים ביותר בנורדאוסטלנדט הם סוללות דיאבז מהקרטיקון-יורה, שמהווים את סלע היסוד של האי לאגויה (Lågøya) ובמוצאו של פיורד ברנווינס (Brennevinsfjorden).
פעילות קרחונית עיצבה את פני השטח של נורדאוסטלנדט במשך כמה עידני קרח. מישורים חלקים והרים בעלי מתאר מעוגל הם הנוף השכיח ביותר. ההרים הגבוהים ביותר באי בגובה של 600 מטרים מעל פני הים נמצאים בצפון האי. חלקו המזרחי של האי מכוסה בקרחונים והאזורים החשופים מועטים, אם כי בעשורים האחרונים הקרחונים נמסו במידת מה וחשפו שטחי קרקע חדשים. שני הקרחונים העיקריים באי הם קרחון אוסטפונה (Austfonna), ששטחו הוא 8450 קמ"ר המהווים כ-58% משטח האי, וקרחון ווסטפונה (Vestfonna), ששטחו 2445 קמ"ר. בין שני הקרחונים הללו משתרע השטח החשוף הגדול ביותר באי. קרחון בראסוולברין (Bråsvellbreen) הוא סעיף של קרחון ווסטפונה. ב-1937-1938 התנתק ממנו גוש הקרח הגדול ביותר שתועד אי פעם בסבאלברד. גוש ברוחב של 30 ק"מ גלש למרחק של 20 ק"מ לתוך מימי האוקיינוס.
רשימת מאחזים

להלן רשימת המאחזים העיקרים ביהודה ושומרון, מצפון לדרום, על פי האזור בו הם נמצאים ויישוב-האם (אם קיים) הקרוב להם ביותר, שלרוב מספק את השירותים המנהליים.
♦ אחיה
♦ איבי הנחל
♦ אש קודש
♦ בית חוגלה (מול נבו)
♦ בני אדם
♦ גבעת אסף
♦ גבעת ארנון (גבעה 777)
♦ גבעת גל
♦ גבעת הרואה
♦ גבעת הראל
♦ גבעת להבה
♦ גבעת תקומה
♦ גינות אריה
♦ הר גדעון
♦ חוות גלעד
♦ חוות יאיר
♦ חוות סקאלי
♦ חורש ירון
♦ חרשה
♦ יד יאיר
♦ יש"א ברכה
♦ ישוב הדעת
♦ מגרון
♦ מעוז אסתר
♦ מעלה שלמה
♦ מעלה רחבעם
♦ מצפה אביחי
♦ מצפה אשתמוע
♦ מצפה דני
♦ מצפה חגית
♦ מצפה יאיר
♦ מצפה יוסף
♦ מצפה יצהר
♦ מצפה כרמים
♦ מרחבי דוד
♦ עשהאל
♦ נווה ארז
♦ עדי עד
♦ עוז ציון
♦ עלי עין
♦ עמונה
♦ פני קדם
♦ קידה
♦ רמת גלעד
♦ רמת השלושה
♦ רמת מגרון
♦ שבות עמי
♦ שדה בועז
♦ שלהבת
♦שלהבת יה